Lyndon B. Johnson-en hitzaldia
Hiriburuko nahaste-borrastetik zuen campusaren lasaitasunera nator, zuen
herrialdearen etorkizunari buruz hitz egitera.

Gure herriaren zoriontasuna lortze aldera, ahalegintzen gara gure nazioaren bizitza
babesten eta gure herritarren askatasuna begiratzen. Bilatze-lan horretan arrakasta
badugu, nazio gisa arrakasta izan dugun seinale izango da. Mende batean zehar
egin dugu lan kontinente bat jendeztatzen eta menderatzen. Mende erdian zehar,
mugarik gabeko asmamenari eman diogu bide, eta industria nekaezinean aritu gara
oparotasunezko estatua sortzeko gure herri guztiarentzat.

Datozen berrogeita hamar urteetako erronka honako hau izango da: oparotasun
hori guztia gure bizitza nazionala aberasteko eta hobetzeko erabiltzen jakitea,
horrela gure amerikar zibilizazioaren kalitatea igo dadin.

Zuen irudimenak, zuen ekimenak eta zuen haserreak erabakiko dute zer gizarte
eraiki. Aurrerapena gure beharrizanen zerbitzura egongo den gizartea, edo balio
zaharrak eta ikuspegi berriak kontrolik gabeko hazkundearen azpian lurperatuko
direna. Izan ere, gaur egun, gizarte aberats eta gizarte boteretsu baterantz jotzeko
aukera izateaz gainera, Gizarte Handira jotzeko aukera dugu.

Guztien oparotasunean eta askatasunean oinarritzen da Gizarte Handia; pobrezia
eta arrazakeria desagertzea eskatzen du; erabatekoa izan behar da hori guztia
lortzeko gure konpromisoa, eta hasi baino ez gara egin.

Gizarte Handiaren esparruan, ume guztiek aurkituko dituzte beren burua aberasteko
eta talentuak hobetzeko ezagutzak. Esparru horretan, eraikitzeko eta gogoetan
aritzeko aukeratzat hartzen da aisia; ez aspertu egonezinak sorraraziko dituen iturri
beldurgarritzat. Esparru horretan, hiriak ez dira izango oinarrizko premiak
asetzeko eta merkataritzaren eskakizunei erantzuteko soilik; edertasuna ere hor
bilatuko da eta elkartzeko egarria hor aseko da.

Naturarekiko harremana berritu ahal izango du gizakiak esparru horretan; omenaldia
egingo zaio kreazioari bere izaeragatik eta gizakia ulertzen laguntzeagatik.
Esparru horretan, beren helburuen kalitatea lehenetsiko dute gizakiek, dituzten
ondasunen kantitatearen gainetik.

Lyndon B. Johnson

Michigan Unibertsitatea, 1964ko maiatzaren 22a

Iturria: Martínez Rueda, F. eta Urquijo, M. (2006): Materiales para la historia del mundo actual, Istmo, Madril, I., 383-384.

Itzulpena: Martínez Rueda, F. eta Aizpuru Murua, M. (2011): Gaur egungo munduaren historia 1945-2009, UEU, Bilbo, 103.

Euskara
Arrazismoa
Ameriketako Estatu Batuak